b"\n_START_ARTICLE_\nAnna-Maria M\xc3\xa5rd\n_START_PARAGRAPH_\nAnna-Maria M\xc3\xa5rd (o.s. Haudanlampi) (5. elokuuta 1859 Piippola \xe2\x80\x93 16. kes\xc3\xa4kuuta 1927 Kiuruvesi) oli Yl\xc3\xa4-Savossa, etenkin Kiuruvedell\xc3\xa4, vaikuttanut kansanparantaja. H\xc3\xa4nt\xc3\xa4 on pidetty my\xc3\xb6s selv\xc3\xa4n\xc3\xa4kij\xc3\xa4n\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nAnna-Maria M\xc3\xa5rd tunnetaan asuinpaikkansa, Kiuruveden Haapakummun, mukaan Haapakummun Anna-Marina. H\xc3\xa4nen vanhempansa olivat torppari Kalle Mikonpoika Haudanlampi (29. lokakuuta 1824\xe2\x80\x933. huhtikuuta 1868) ja Britha Gustava Esaiantyt\xc3\xa4r Kuosmanen. Is\xc3\xa4ns\xc3\xa4 kuoltua ja \xc3\xa4itins\xc3\xa4 menty\xc3\xa4 uusiin naimisiin Anna-Mari muutti Kiuruvedelle ja h\xc3\xa4nest\xc3\xa4 tuli Kalle Lepist\xc3\xb6n ja sukulaisensa Margaretan (o.s. Haudanlampi) kasvattityt\xc3\xa4r._NEWLINE_Kalle Lepist\xc3\xb6 (s. 2. hein\xc3\xa4kuuta 1827 Kiuruvesi - k. 17. maaliskuuta 1882 Kiuruvesi) oli selv\xc3\xa4n\xc3\xa4kij\xc3\xa4 ja parantaja, joka tunnettiin \xe2\x80\x9dPienenm\xc3\xa4en ukkona\xe2\x80\x9d. Lepist\xc3\xb6 sekoitetaan kertomuksissa toisinaan H\xc3\xa4t\xc3\xa4maan tiet\xc3\xa4j\xc3\xa4\xc3\xa4n eli Juho Luomajokeen, joka Anna-Marin tavoin oli Piippolasta. Luomajoki ja Lepist\xc3\xb6 tunsivat toisensa ja olivat tekemisiss\xc3\xa4 kesken\xc3\xa4\xc3\xa4n._NEWLINE_Anna-Mari muutti kasvattikotiinsa 15-vuotiaana ja oli Kalle Lepist\xc3\xb6n oppilaana kahdeksan vuotta t\xc3\xa4m\xc3\xa4n kuolemaan saakka. Lepist\xc3\xb6n kuoltua Anna-Mari avioitui pienviljelij\xc3\xa4 Heikki Juhonpoika M\xc3\xa5rdin kanssa, joka toimi my\xc3\xb6s suutarina. Heikki M\xc3\xa5rd ei kaikelta osin hyv\xc3\xa4ksynyt vaimonsa toimintaa. Anna-Mari koki auttamisen sis\xc3\xa4isen\xc3\xa4 pakkona ja vastaamisena h\xc3\xa4nelle esitettyihin toiveisiin ja toivoi siksi miehelt\xc3\xa4\xc3\xa4n k\xc3\xa4rsiv\xc3\xa4llisyytt\xc3\xa4._NEWLINE_Anna-Mari k\xc3\xa4ytti ihmisten ja el\xc3\xa4inten parantajana toimiessaan omatekoisia rohtoja, joihin tarvitsemiaan kasveja h\xc3\xa4n kasvatti pihapiiriss\xc3\xa4\xc3\xa4n. Osan l\xc3\xa4\xc3\xa4kkeist\xc3\xa4 tai niiden ainesosista h\xc3\xa4n hankki apteekista. Selv\xc3\xa4n\xc3\xa4kij\xc3\xa4n\xc3\xa4 h\xc3\xa4n auttoi etenkin kadonneiden ihmisten, el\xc3\xa4inten ja esineiden l\xc3\xb6yt\xc3\xa4misess\xc3\xa4._NEWLINE_M\xc3\xa5rdin parantajanmaine levisi ajankohtaan n\xc3\xa4hden varsin laajalle. T\xc3\xa4h\xc3\xa4n vaikutti osaltaan Kiuruveden naapurikunnassa Iisalmessa sijaitseva Runnin terveyskylpyl\xc3\xa4, jonka asiakkaille v\xc3\xa4littyi tietoa Kiuruvedell\xc3\xa4 vaikuttavasta tiet\xc3\xa4j\xc3\xa4-parantajasta. Kiuruvedell\xc3\xa4 Anna-Marin toiminta-aikana vaikuttaneista kunnanl\xc3\xa4\xc3\xa4k\xc3\xa4reist\xc3\xa4 osa suhtautui h\xc3\xa4neen my\xc3\xb6nteisesti. Yksi heist\xc3\xa4 kuitenkin haastoi h\xc3\xa4net vuonna 1907 k\xc3\xa4r\xc3\xa4jille luvattomasta parantamisesta. Todistajia h\xc3\xa4nt\xc3\xa4 vastaan ei ilmaantunut ja syyte raukesi. M\xc3\xa5rdin on uskottu saaneen ajatteluunsa vaikutteita mm. ruusuristil\xc3\xa4isyydest\xc3\xa4. H\xc3\xa4nell\xc3\xa4 oli kokoelmissaan mm. Annie Besantin teoksia ja tuttavapiiriss\xc3\xa4\xc3\xa4n t\xc3\xa4m\xc3\xa4n liikkeen tuntijoita._NEWLINE_M\xc3\xa5rdin pojantyt\xc3\xa4r Maija V\xc3\xa4is\xc3\xa4nen on laatinut luettelon h\xc3\xa4nen k\xc3\xa4ytt\xc3\xa4mist\xc3\xa4\xc3\xa4n rohdoksista. M\xc3\xa5rdin toimintaa on tutkinut farmakologi, dosentti Veijo Saano. Anna-Maria M\xc3\xa5rdista kirjan kirjoittaneet Eriksson ja Nivalainen ker\xc3\xa4siv\xc3\xa4t yhteens\xc3\xa4 760 M\xc3\xa5rdin toimintaa valottavaa kertomusta. Niist\xc3\xa4 229 tarkastelee h\xc3\xa4nt\xc3\xa4 parantajana ja 389 k\xc3\xa4sittelee selv\xc3\xa4n\xc3\xa4kemist\xc3\xa4. N\xc3\xa4m\xc3\xa4 teemat yhdistyv\xc3\xa4t useissa kertomuksissa siten, ett\xc3\xa4 M\xc3\xa5rd parantamisen lis\xc3\xa4ksi tiesi ennalta avuntarvitsijan tulon ja vaivan.\n_START_SECTION_\nAnna-Marin pojat\n_START_PARAGRAPH_\nAnna-Marilla ja Heikill\xc3\xa4 oli kaksi poikaa, Jussi ja Elias (Eljas). Jussi oli maaty\xc3\xb6mies ja kunnosti tinurina kupariastioita. Elias harjoitti parantajantointa. P\xc3\xa4\xc3\xa4elinkeinoltaan h\xc3\xa4n oli pienviljelij\xc3\xa4. Sen lis\xc3\xa4ksi h\xc3\xa4n teki suutarin- ja sep\xc3\xa4nt\xc3\xb6it\xc3\xa4 ja korjasi my\xc3\xb6s kelloja. My\xc3\xb6s h\xc3\xa4nest\xc3\xa4 on selv\xc3\xa4n\xc3\xa4kemiseen viittaavia kertomuksia; toisaalta sanotaan, ettei h\xc3\xa4n nimenomaan ollut halunnut omaksua t\xc3\xa4t\xc3\xa4 puolta \xc3\xa4itins\xc3\xa4 kyvyist\xc3\xa4.\n_START_SECTION_\nAnna-Marin rohtojen ainesosia\n_START_PARAGRAPH_\nSaanon (1994) mukaan Anna-Marin k\xc3\xa4ytt\xc3\xa4miss\xc3\xa4 rohdoissa oli luonnonyrttej\xc3\xa4, apteekista ostettuja ainesosia sek\xc3\xa4 nyky\xc3\xa4\xc3\xa4n l\xc3\xa4hinn\xc3\xa4 apuaineiksi luokiteltavia osia, joita h\xc3\xa4n saattoi hankkia sekatavarakaupan valikoimista._NEWLINE_Eri puulajeista mainitaan paatsama, pihlaja, tuomi ja kataja. N\xc3\xa4iden kuorista h\xc3\xa4n valmisti keitoksia ja k\xc3\xa4ytti my\xc3\xb6s marjoja l\xc3\xa4\xc3\xa4kinn\xc3\xa4ss\xc3\xa4. Muita h\xc3\xa4nen k\xc3\xa4ytt\xc3\xa4mi\xc3\xa4\xc3\xa4n kasveja ovat esimerkiksi suopursu, pihasaunio, kumina, lipstikka ja piharatamo sek\xc3\xa4 voimakkaasti myrkyllinen n\xc3\xa4si\xc3\xa4 ('n\xc3\xa4senmarja')._NEWLINE_Apteekista hankittuja ainesosia olivat esimerkiksi aloe, morfiini, oopiumi, strykniini, arsenikki, aluna, boorihappo, karbolihappo, suolahappo ja rikkihappo."